**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење овог закона садржан је у одредби члана 97. тачка 10. Устава Републике Србије, којом је предвиђено да Република Србија уређује и обезбеђује систем у области јавног информисања.

**II. Разлози за доношење Закона**

Европска комисија је у свом мишљењу, које је дато након усвајања Закона о јавном информисању и медијима, указала да у наведеном закону недостају адекватне и правно обавезујуће заштитне мере за решавање потенцијалног утицаја на уређивачку независност код издавача медија чији је оснивач друштво капитала које обавља делатност електронских комуникација. Такође је указано и да је потребно изменити чланове 84. и 85. наведеног закона како би се ускладио са правним тековинама ЕУ и европским стандардима о заштитити слободе изражавања новинара и права јавности на информисање. Европски стандарди предвиђају да новинари треба да буду слободни у извештавању о кривичним предметима који су у току, уз ограничења само у погледу принципа претпоставке невиности, тачности информација и права на правично суђење.

**III. Објашњење основних правних института и појединачних решења**

Чланом 1. Предлога закона о изменама и допунама Закона о јавном информисању и медијима мења се члан 6. став 2. Закона о јавном информисању и медијима. Изменама овог става поменутог члана наглашава се забрана сваког деловања које ограничава, спречава или нарушава конкуренцију у области јавног информисања, како би се обезбедила разноврсност идеја и мишљења.

Чланом 2. Предлога закона додаје се нови члан 39а) после члана 39. Закона о јавном информисању и медијима. Нови члан прописује да начела која важе за рад јавних медијских сервиса треба да се примењују и на медије чији су издавачи основани од стране лица из члана 39. став 5. тачка 2) овог закона, уз напомену да је уређивачка политика тих медија независна од оснивача и издавача. Остваривање професионалних и етичких стандарда обезбеђује се усвајањем интерног етичког кодекса, а чланови органа управљања не могу бити носиоци јавних функција и функција у политичкој странци, као ни лица чије би чланство у органу управљања могло да доведе до сукоба интереса, две године по престанку функције, а у складу са прописом који регулише спречавање сукоба интереса при обављању јавне функције. Такође, чланови управе и заступник издавача морају бити стручњаци из релевантних области и морају имати искуства у медијском менаџменту, а издавачи су обавезни да годишње објављују финансијске извештаје и извештаје о спровођењу етичког кодекса.

Чланом 3. Предлога закона додаје се став 8. у члану 47. Закона о јавном информисању и медијима који прописује да све јавне набавке медијских услуга од стране органа јавне власти морају бити реализоване на транспарентан, објективан, пропорционалан и недискриминаторан начин. Критеријуми за доделу ових набавки морају бити јавно објављени на веб сајту органа јавне власти, чиме се осигурава отвореност поступка. Поступци доделе такође морају бити отворени и обезбедити једнаке шансе за све учеснике, без дискриминације.

Чланом 4. Предлога закона мења се члан 84. Закона о јавном информисању и медијима. Измена је усмерена ка ближем уређењу претпоставке невиности и права медија да извештавају о кривичним поступцима, уз одређена ограничења. Прво, медији имају слободу да извештавају о кривичним поступцима, али морају поштовати претпоставку невиности, што значи да не смеју осумњичене или окривљене означити као кривце пре правоснажне судске пресуде.

Чланом 5. Предлога закона брише се члан 85. Закона и назив изнад члана 85.

Чланом 6. Предлога закона мења се члан 152. став 1. тачка 2) Закона у односу на новчану казну за прекршај главног уредника медија у случају када се у објављеној информацији у медијима неко означи као извршилац кривичног дела или буде проглашен кривим или одговорним за кривично дело пре него што правноснажна судска одлука буде донета (члан 84. став 2)”.

Члан 7. Предлога закона предвиђа да закон ступа на снагу осмог дана од дана објављивања у „Службеном гласнику Републике Србије”.

**IV. Финансијска средства потребна за спровођење Закона**

За спровођење овог закона није потребно обезбедити средства у буџету Републике Србије.

**V. Разлози за доношење закона по хитном поступку**

Предлаже се усвајање Закона по хитном поступку из разлога потребе за испуњавањем међународних обавеза и усклађивање прописа са прописима Европске уније, сагласно члану 167. Пословника Народне скупштине.